Ni nævninge og tre juridiske dommere skal snart afgøre, om en 28-årig mand fra Hobro skal kendes skyldig eller frifindes for at have planlagt at ville udføre et eller flere masseskyderier. Ankesagen i Vestre Landsret i Aalborg nærmer sig nemlig sin afslutning efter de sidste vidner onsdag blev afhørt ved det tredje retsmøde i sagen. - Nu er vi kommet dertil, at det meste af bevisførelsen er afsluttet, og der tilbagestår en lille smule dokumentation, og det er det, vi mangler på nuværende tidspunkt, siger anklager Emil Stenbygaard. Snakker og skriver om masseskyderi efter 2018 Under de tre første retsmøder har både forsvarer og anklager kredset om særligt én periode i tiltalen – nemlig perioden efter august 2018. Ifølge det manifest, som den 28-årige nordjyde har skrevet på i en periode på tre år, skulle hans masseskyderi nemlig være fundet sted i slutningen af august 2018, men anklagemyndigheden mener, at den 28-årig aldrig droppede sine planer. Derfor har anklager Emil Stenbygaard ved flere lejligheder fundet eksempler på, at den 28-årige tiltalte fortsat snakker om at slå ihjel i videodagbøger og skriver om massemord på internetfora i perioden efter, at han skulle have afstået fra at begå et masseskyderi. Selv har den tiltalte forklaret i både byretten og landsretten, at det gik op for ham i sommeren 2018, at det blot var en fantasi, og at han aldrig ville virkeliggøre fantasien. - Tiltalen vedrører perioden hele vejen frem til 2020, og der det jo, især også i lyset af den tiltaltes egen forklaring, perioden efter 2018 som en stor del bevisførelsen har kredset om, siger anklager Emil Stenbygaard til TV2 Nord. Forsæt eller ej Omvendt har den tiltaltes forsvarer Claus Bonnez givet eksempler på, at den tiltalte skriver om, at nogle fester i hans lejlighedskompleks irriterede ham, og han bare gerne ville tage sin pistol og skyde de festende, men at han ikke førte det ud i livet, selvom han havde adgang til våben i sit hjem. - Det er anklagemyndigheden, der skal bevise, at der har været et forsøg, men forsvaret vil selvfølgelig pege på de ting, der peger i den modsatte retning, og det er der, efter forsvarets opfattelse, mange ting, der gør, siger den tiltaltes forsvarer Claus Bonnez til TV2 Nord. For at den 28-årige skal kunne dømmes i sagen, skal det kunne bevises, at han havde til forsæt at føre sine planer om et masseskyderi ud i livet. Hvis det, som den tiltalte har forklaret, blot var en fantasi, så kan den 28-årige nordjyde ikke blive dømt, da man ikke kan dømmes for at have grufulde tanker, ligesom den tiltalte mand fra Hobro heller ikke kan dømmes, hvis han frivilligt har afstået fra at udføre masseskyderiet. Ankesagen fortsætter mandag i næste uge, hvor forsvarer og anklager vil komme med deres sidste ord i sagen under deres procedure, hvorefter de ni nævninge og de tre juridiske dommere vil trække sig tilbage for at afgøre, om den 28-årige er skyldig eller ej.
De sidste vidner er blevet afhørt i Vestre Landsret i den såkaldte skoleskydersag, hvor en 28-årig nordjyde er tiltalt for at ville udføre et eller flere masseskyderier.